Купа Интертото
Купата Интертото на УЕФА е летен футболен европейски клубен турнир.

Учредена е през 1961 г. от австрийския футболен треньор Карл Рапан. Отначало купата е по-популярна с названието Рапан в чест на инициатора на турнира или Лятна купа. От 1967 г. тя се нарича Интеркупа или Интертото. Той е основан, за да подпомогне работата на лотарийните и заложните къщи през лятото, когато всички национални и международни първенства са в почивка. Турнирът се ръководи от изборен организационен комитет и е подчинен на статутните разпореждания за първенствата съгласно изискванията на ФИФА и УЕФА. От 1995 г. турнирът се организира от УЕФА, което го прави много по-атрактивен за малките европейски отбори, тъй като гарантира участие за купата на УЕФА за победителите.

В турнира взимат участие европейски футболни отбори, които не са успели да си осигурят участие в двата най-престижни клубни турнира - Шампионската лига и Купата на УЕФА. Клубовете от всяка страна подават молби за участие до местните федерации, като в края на първенството мястото в турнира Интертото се присъжда на отбора, заел най-висока позиция в крайното класиране. Не е задължително участиникът в турнира Интертото да е заел място веднага след отборите, класирали се за турнирите на Шампионската лига и за Купата на УЕФА.

В различните етапи на турнира за победители са били обявени общо 165 различни отбора.

Етапи на развитие и победители

1961-1967 
От 1961 до 1966 г. отборите играят в групи, като победителите в групите продължават чрез пряка елиминация до финала. Този период на турнира е единственият в историята, в който се излъчва едноличен шампион.

1967-1995 
От 1967 до 1995 г. отборите играят само в групи – всеки срещу всеки на разменено гостуване и за победители в турнира се обявяват отборите с първи места в собствените си групи.

1995-2005 
След като турнират започва да се организира от УЕФА, той вече гарантира две или три места в турнира за Купата на УЕФА на победителите. До 1999 г. турнирът има групова фаза, след която победителите се излъчват чрез пряка елиминация. След това победителите се излъчват само чрез пряка елиминация.

2006-2008 
От сезон 2006 турнирът е изцяло преструктуриран. Премахва се груповата фаза и целият турнир се провежда по принципа на пряката елиминация между отборите. Въвежда се и разпределение на отборите по коефициента на държавите (отборите от държавите с най-нисък коефициент започват от първи кръг, а представителите на държави с най-висок коефициент – от последния трети кръг).

От 2006 г. се определя и едноличен победител в турнира и на него се връчва специално избработена купа. За носител на Купата Интертото се определя клубът, продължил най-дълго своето участие в турнира за купата на УЕФА. Първият носител на новия трофей е отборът на Нюкасъл Юнайтед, достигайки до 1/8-финал за турнира за Купата на УЕФА през сезон 2006-07. Следващите сезони 2007-08 и 2008-09 купата е връчена съответно на отборите на Хамбургер ШФ и Спортинг Брага, които отново достигат до 1/8-финал в турнирите за купата на УЕФА.

През декември 2007 г., непосредствено след избирането на Мишел Платини за президент на УЕФА, е приета промяна в организацията на европейските клубни турнири, според която турнирът за Купа Интертото се „влива“ в турнира Лига Европа (заменящ турнира за Купата на УЕФА). Отборите, които до този момент са участвали в турнира за Купата Интертото, директно ще се класират за квалификациите за Лига Европа, които са разширени до 4 предварителни кръга.

Забележка: В почернен шрифт са отборите, обявени за носители на Купата Интертото.

С най-много победи 
 11 – Слован Братислава (Чехословакия и Словакия)
 10 – Малмьо ФФ (Швеция)
 8 – ИФК Гьотеборг (Швеция)
 7 – Славия Прага (Чехословакия и Чехия), Баник Острава (Чехословакия, Чехия), Айнтрахт Брауншвайг (ФРГ и Германия) и Грасхопер (Швейцария)
 5 – Стандарт Лиеж (Белгия), Херта Берлин (ФРГ и Германия), Йънг Бойс (Швейцария), Йостерш ИФ (Швеция), Бохемианс Прага (Чехословакия и Чехия), Хамбургер ШФ (ФРГ и Германия)

Външни препратки 
 Официален сайт от УЕФА
 Сайт на официалните букмейкъри на турнира